CELEX: 62007TN0398
Language: el
Date: 2007-10-31 00:00:00
Title: Υπόθεση T-398/07: Προσφυγή της 31ης Οκτωβρίου 2007 — Ισπανία κατά Επιτροπής

12.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 8/17
            
         Προσφυγή της 31ης Οκτωβρίου 2007 — Ισπανία κατά Επιτροπής
   (Υπόθεση T-398/07)
   (2008/C 8/32)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: N. Díaz Abad)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 4ης Ιουλίου 2007, σχετικά με διαδικασία εφαρμογής του άρθρου 82 ΕΚ (υπόθεση COMP/38.784 — Wanadoo España κατά Telefónica) και
            
         
               —
            
            
               να καταδικάσει το καθού θεσμικό όργανο στα δικαστικά έξοδα.
            
         Ισχυρισμοί και κύρια επιχειρήματα
   Με την προσφυγή του, το προσφεύγον βάλλει κατά της αποφάσεως της Επιτροπής, της 4ης Ιουλίου 2007, σχετικά με διαδικασία εφαρμογής του άρθρου 82 ΕΚ (υπόθεση COMP/38.784 — Wanadoo España κατά Telefónica), με την οποία η Επιτροπή επέβαλε στην Telefónica SA, εις ολόκληρον με την Telefónica de España S.A.U., πρόστιμο ύψους 151 875 000 ευρώ λόγω παραβάσεως του άρθρου 82 ΕΚ. Κατά την Επιτροπή, οι ως άνω εταιρίες εφήρμοζαν από τον Σεπτέμβριο 2001 έως τον Δεκέμβριο 2006 τιμές δυσανάλογες προς την παροχή, χονδρικώς ή λιανικώς, υπηρεσιών ευρυζωνικής προσβάσεως.
   Προς στήριξη των ισχυρισμών του, το προσφεύγον επικαλείται τους ακόλουθους λόγους ακυρώσεως:
   
               —
            
            
               αθέτηση της προβλεπόμενης στο άρθρο 10 ΕΚ και στο άρθρο 7, παράγραφος 2, της οδηγίας 2002/21/ΕΚ (1) υποχρεώσεως συνεργασίας στον βαθμό που η Επιτροπή δεν παρέσχε στην ισπανική Autoridad Nacional de Reglamentación [Εθνική Ρυθμιστική Αρχή] τη δυνατότητα να συνεργαστεί μαζί της προκειμένου να διερευνηθούν οι δίαυλοι εκείνοι που θα επέτρεπαν την επίλυση της φερόμενης ως διαπραχθείσας παραβάσεως με τον πλέον αποτελεσματικό τρόπο
            
         
               —
            
            
               παράβαση του άρθρου 82 ΕΚ λόγω πρόδηλης πλάνης εκτιμήσεως σε σχέση με την υποχρεωτική φύση των προϊόντων χονδρικής, τον υπολογισμό του κόστους και τις επιπτώσεις της συμπεριφοράς της Telefónica επί των ανταγωνιστών της και των καταναλωτών
            
         
               —
            
            
               
                  ultra vires εφαρμογή του άρθρου 82 ΕΚ, καθόσον η προσβαλλόμενη απόφαση επηρεάζει το ισχύον στην Ισπανία κανονιστικό πλαίσιο των ηλεκτρονικών επικοινωνιών, ανατρέποντας την ισορροπία μεταξύ ex ante κανονιστικής ρυθμίσεως και νομοθεσίας περί ανταγωνισμού. Επί πλέον, αναντιστοιχία των επιτευχθέντων εκ μέρους της Επιτροπής αποτελεσμάτων έναντι της διεθνούς πείρας και της ισχύουσας στην ισπανική αγορά πραγματικότητας, παρεμπόδιση της ισπανικής Autoridad Nacional de Reglamentación να επιτύχει τους τεθέντες με το προαναφερθέν κανονιστικό πλαίσιο στόχους και παραβίαση της αρχής της ειδικότητας
            
         
               —
            
            
               παραβίαση της αρχής περί ασφαλείας δικαίου, καθόσον η προσβαλλόμενη απόφαση προϋποθέτει την ex post αλλαγή αντιλήψεως του ex ante προσδιορισθέντος κανονιστικού πλαισίου
            
         
               —
            
            
               παραβίαση της αρχής της δικαιολογημένης εμπιστοσύνης έναντι του επιχειρηματία ο οποίος υπέστη κυρώσεις και έναντι των υπολοίπων επιχειρηματιών της συγκεκριμένης αγοράς λόγω αλλαγής του επί του θέματος κανονιστικού πλαισίου το οποίο είχε ήδη οριοθετηθεί από την Comisión del Mercado de las Telecomunicaciones [Επιτροπή της Αγοράς των Τηλεπικοινωνιών].
            
         
      (1)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (EE L 108, σ. 33).